TEACHTAIREACHT ÓN gCOIMISIÚN CHUIG PARLAIMINT NA hEORPA de bhun Airteagal 294(6) den Chonradh ar Fheidhmiú an Aontais Eorpaigh maidir leis an

2016/0107 (COD)

TEACHTAIREACHT ÓN gCOIMISIÚN

CHUIG PARLAIMINT NA hEORPA



de bhun Airteagal 294(6) den Chonradh ar Fheidhmiú an Aontais Eorpaigh



maidir leis an

seasamh ón gComhairle i dtaca le glacadh Treorach ó Pharlaimint na hEorpa agus ón gComhairle lena leasaítear Treoir 2013/34/AE a mhéid a bhaineann le nochtadh faisnéise faoi cháin ioncaim ag gnóthais agus brainsí áirithe

(Téacs atá ábhartha maidir le LEE)

1.Cúlra

An dáta a tíolacadh an togra chuig Parlaimint na hEorpa agus chuig an gComhairle (doiciméad COM(2016)0198 – 2016/0107(COD)): 13 Aibreán 2016 Dáta na tuairime ó Choiste Eacnamaíoch agus Sóisialta na hEorpa: 29 Meán Fómhair 2016 Dáta an tseasaimh ó Pharlaimint na hEorpa, an chéad léamh: 27 Márta 2019 An dáta a tíolacadh an togra leasaithe: Ní bhaineann le hábhar An dáta a glacadh an seasamh ón gComhairle: 28 Meán Fómhair 2021

2.Cuspóir an togra ón gCoimisiún

Leasaítear leis an togra an Treoir Chuntasaíochta (Treoir 2013/34/AE). Tá sé d’aidhm aige feabhas a chur ar thrédhearcacht agus ar an ngrinnscrúdú poiblí a dhéantar ar cháin chorparáide a íocann grúpaí ilnáisiúnta fiontar (ina measc a máthairghnóthais deiridh, a bhfochuideachtaí agus a mbrainsí) agus fiontair ilnáisiúnta neamhspleácha, dá ngairtear, dóibh uile le chéile, ‘FIN’ anseo feasta, a bhíonn i mbun gníomhaíochtaí san Aontas. Ba cheart go gcothófaí leis sin breis freagrachta agus trédhearcachta corparáidí, go gcuirfí díospóireacht phoiblí níos eolaí chun cinn agus go gcabhródh sé le saoránaigh san Aontas muinín a chur athuair i gcothroime na gcóras cánach náisiúnta.

3.Tráchtanna maidir leis an seasamh ón gComhairle

Tá an seasamh ón gComhairle i gcomhréir leis an gcomhaontú polaitiúil a rinneadh idir Parlaimint na hEorpa agus an Chomhairle an 1 Meitheamh 2021. Tacaíonn an Coimisiún leis an gcomhaontú sin. Ar phríomhphointí an chomhaontaithe sin tá an méid seo a leanas:

Raon feidhme

Maidir leis an raon feidhme, tugtar isteach leis an gcomhaontú polaitiúil roinnt athruithe ar an méid a bhí sa togra tosaigh ón gCoimisiún:

–Leagtar amach ann nach bhfuil feidhm ag an oibleagáid tuairiscithe ach amháin i gcás ina sáraíonn cuideachtaí an tairseach ioncaim ar feadh dhá bhliain as a chéile (cé gur aon bhliain amháin a mhol an Coimisiún). Ar an dóigh chéanna, ní chuirfí deireadh le feidhm na hoibleagáide tuairiscithe go dtí go mbeadh an t‑ioncam faoi bhun na tairsí ar feadh dhá bhliain as a chéile;

–Sonraítear ann an bhrí atá le ‘ioncam’, agus an bhrí sin ag brath ar an gcreat cuntasaíochta is infheidhme, chun a chinneadh ar cheart do ghnóthas tuairisciú a dhéanamh;

–Cuimsítear leis, faoin raon feidhme, gnóthais neamhspleácha ar gnóthais ilnáisiúnta iad ach nach bhfuil mar chuid d’aon ghrúpa;

–Eisiatar ón raon feidhme grúpaí nach grúpaí ilnáisiúnta iad.

Coimeádtar faoi raon feidhme an chomhaontaithe pholaitiúil an moladh ón gCoimisiún go bhforchuirfí an oibleagáid tuairiscithe ar FINnna ag a bhfuil ioncam comhdhlúite ar mó é ná EUR 750 milliún. Coimeádtar freisin an díolúine le haghaidh institiúidí creidmheasa a chuireann i bhfeidhm a gcóras sonrach tuairiscithe tír-ar-thír.

Clásal coimirce

Chun a áirithiú nach ndéanfaidh aon nochtadh faisnéise dochar tromchúiseach do sheasamh tráchtála aon ghnóthais, tugtar isteach clásal coimirce lena gceadaítear do FINnna gan faisnéis atá íogair ó thaobh na tráchtála de a nochtadh ar feadh tréimhse cúig bliana.